Elsebeth Gerner Nielsen (RV), 2001-05-18:
Jeg forstår jo ikke, at der er så mange ordførere, der er så kede af det.
Det har aldrig gået bedre.
Jeg har i dag modtaget en pjece, der hedder The Big Bang, som fortæller om, hvor smaddergodt det går med økonomien i TvDanmark 2, fordi man aldrig har haft større seertal, end man har i øjeblikket, idet man har lavet en kæmpe tv-succes herhjemme, som hedder Big Brother.
Som sagt betyder det, at kanalens kommercielle share nu er steget fra 12 pct. til 19,2 pct.
Det er virkelig meget.
Det er virkelig mange penge, TvDanmark hermed får.
Derfor må jeg spørge ordførerne: Er det ikke en kende for smart nu at forsøge at få en hel masse politiske partier til at arbejde for, at netværksafgiften skal fjernes, så det overskud, man får her, altså ikke skal bruges til at hjælpe de lokale stationer, som vi alle sammen har enorm sympati for, også kulturministeren? Også fordi hun jo ikke på nogen måde her virker som en, der taler TvDanmarks sag, det er jeg godt klar over.
Men selvfølgelig har jeg stor sympati for de lokale tv-stationer.
Selvfølgelig synes jeg også, at den lokale debat er vigtig.
Selvfølgelig ønsker jeg også, at de overlever.
Jeg vil ikke tages ved næsen.
For TvDanmark, Big Brother-delen, er fuldstændig afhængig af at have de lokale sendere til rådighed; er fuldstændig afhængig af, at der er lokale stationer derude. For hvis de lokale stationer lukker, så mister man sendemulighed. Derfor er det netop ikke kun kulturministeren, der kan have en interesse i, at de lokale tv-stationer ikke lukker. Det har TvDanmark også selv, for man er afhængig af at have de her frekvenser.
Derfor synes jeg, at vi skulle forsøge at hjælpe de lokale TvDanmark 2-stationer til en ordentlig dialog med Big Brother-delen af TvDanmark med henblik på at sikre, at noget af den reklameomsætning, som man nu får i TvDanmark centralt, bare ganske få af de midler, blev anvendt ude på de lokale stationer, hvor folk knokler for at holde sammen på økonomien.
Jeg forstår udmærket, at de lokale stationer synes, at den letteste løsning er at overtale nogle politikere til at lave netværksafgiften om.
Jeg kan selv blive helt blød i knæene, når jeg møder dem.
Men samtidig ville jeg synes, det var dybt urimeligt, at det var skatteborgernes penge, der skulle anvendes til at løse et problem, som så udmærket kan løses inden for den økonomiske ramme, der er for TvDanmark.
Så er der sagt nogle forskellige ting om den rapport, der ligger.
Det har vi egentlig været igennem én gang.
Jeg tror også, at de ordførere, der er her, som jo er begavede, godt er klar over, at den rapport er skrevet meget, meget tilbageskuende.
Hvis man læser det forord, som KPMG har lavet til den, så har jeg sjældent læst et forord, hvor der er så mange forbehold fra ledelsens side, som der er i forhold til den rapport.
Det kan jeg godt forstå.
Det kan jeg vældig godt forstå.
For enhver økonom, der går det regnestykke igennem, vil kunne sige, at her er der altså utrolig meget, vi ikke ved,
og derfor kan der heller ikke laves nogen solide beregninger. For eksempel har man opgjort, at afgiften fra 1997 til 1999 er steget fra 20 pct. til 32 pct. Men det er taget af den lokale reklameandel, altså de lokale reklameindtægter.
Det, der var det oplagte at gøre, var at se på den samlede omsætning inden for hele TvDanmark-systemet.
Hvor mange penge tjenes der her?
Der er nok ikke nogen, der vil sige, at de tjener nok, men de siger: Vi tjener rimeligt, og det går stadig bedre.
Lad os dog gøre netværksafgiften op i forhold til det.
Så bare en sidste bemærkning om det her med ukrudt.
Det er jo sådan, at der i et forlig er ukrudt og roser.
Der er også forskellige opfattelser af, hvad der er ukrudt, og hvad der er roser.
Det er altid ubehageligt at skulle tage ansvaret for noget ukrudt.
Men problemet er, at hvis man fjerner ukrudtet i et forlig, så fjerner man også de roser, man fik i det, og det tror jeg, at alle skal være opmærksomme på.